王禹偁
次韵和仲咸对雪散吟三十韵
静对春天雪，时烹月俸茶。
久闲便澹薄，渐老厌諠哗。
徙倚终朝看，溟蒙向晓加。
应同头上发，复乱眼中花。
光暝侵灯暗，声繁拂竹斜。
东风吹片片，北户积些些。
最豁三农望，匀淹百草芽。
润胜天上露，媚掩日边霞。
史笔应先纪，丰年的不赊。
舞萦农叟袂，飘逐使君车。
善政商於郡，优闲副使家。
酒钱随分有，诗笛且须夸。
岸洒泉声好，园滋荠色嘉。
无心思北阙，有兴读南华。
地隐商於洛，山绵楚与巴。
拖肠甘似鼠，画足不争蛇。
有病如原宪，无才敌景差。
由来叩寂寞，全胜事骄奢。
世态诚堪笑，前贤亦可嗟。
绛侯憎贾谊，白傅怨王涯。
宣室终前席，浔阳暂种畲。
升沉常自得，消息一何佳。
自顾曾伤翼，甘同不食瓜。
但全蝼蚁命，敢斗虎狼牙。
竹箭天生直，潢污地本洼。
敢云求富贵，且免奉奸邪。
夜黑灯烧桦，朝饥饭带砂。
尚惭纡紫绶，岂望署黄麻。
亲寿高如鹤，儿娇语似鸦。
时时倾一酌，聚口笑唅呀。